Galek, Karol, poslanec NR SR (2018-05-24):
Vážené kolegyne, kolegovia, pani ministerka v neprítomnosti, pani Matečná, vo svojom vystúpení ste sa dotkli jedného stretnutia, ktoré sa vo veľmi konštruktívnej atmosfére konalo tento týždeň, a to aj za účasti dvoch pracovníkov vášho ministerstva. Išlo o stretnutie s reštituentmi z bývalého Vojenského obvodu Javorina, ktorí odtiaľto odchádzali naozaj s pozitívnym dojmom a nádejou, že sa konečne niečo pohlo. Z vašich úst sme sa ale dopočuli, že išlo o ľudí, ktorí nedodržali nejaký termín na prihlásení sa k svojmu majetku a teraz sa domáhajú toho, aby im bol vrátený. Neboli ste na tomto stretnutí, ale pokiaľ vám bola repredukovaná takáto informácia (ruch v sále), tak vám nebola povedaná pravda. (Zasmiatie sa rečníka.) Vítam pána poslanca Čaploviča, dobrý deň či dobrý večer. (Reakcia z pléna.) Hovorili ste teda o tom, že títo ľudia sa neprihlásili k svojim majetkom, ale z tých 60, ktorí tu boli, sa prihlásili všetci, úplne všetci. Okrem nich je ale aj ďalších niekoľko tisíc, ktorí takisto si uplatnili svoje nároky. Dotknutých je celkovo ale 30-tisíc obyvateľov Spiša a Šariša. A v čom je celý problém a prečo tu títo ľudia boli? Pretože oni sa k svojim nárokom, prosím pekne, prihlásili pred 14 rokmi; 14 rokov dozadu. A v zákone sa hovorí, že povinná osoba im má vydať, uzavrieť s nimi zmluvu do 60 dní. Toto hovorí zákon. No, odvtedy uplynulo 85 krát 60 dní, takže preto tu títo ľudia boli. Boli tu pokusy o rôzne riešenia tohto problému, ktorý je spojený s Vojenským obvodom Javorina, žiaľ, žiadne z nich sa neukázali ako funkčné, dokonca ani ten zjednodušený register, ktorý nám tu zanechal ešte pán Jahnátek. Tento paradoxne veci ešte viacej skomplikoval. Ale na základe jedného zadania za 800-tisíc eur vznikol zoznam ľudí, aspoň, ktorí boli tými reálnymi vlastníkmi v roku 1952. A tak jediné to, čo títo ľudia dnes požadujú, je, aby keď iné riešenia doteraz nefungovali, nech sa proste títo vlastníci zapíšu naspäť. Ide pritom o bežných ľudí. Naozaj ľudí, ktorí, väčšina z nich má už dávno po 70-ke, ktorí dokonca zdedili tieto nároky, častokrát aj pôdu po svojich rodičoch a už, už sú unavení z toho, že po 14 rokoch stále napriek tomu, že si uplatnili ten svoj nárok, stále nemajú, nemajú svoje, svoje majetky. Nejde o žiadnych opozičných poslancov, ktorí vás chcú odvolať. Naopak, toto sú ľudia, ktorí vás žiadajú o pomoc. A riešili to naozaj aj s pracovníkmi vášho ministerstva, s ktorými, ja si myslím, že sme sa veľmi konštruktívne dokázali porozprávať. No a čo chcú? Tak ako im bol v tom 52. ich majetok zhabaný z večera do rána, tak chcú, aby sa im naozaj konečne vrátil. Totižto od roku 1952, prosím pekne, keď si napočítate na prstoch rúk, ja nemám toľko prstov rúk a asi nikto z vás, ubehlo 65 rokov; 65 rokov, čo nemôžu užívať svoj majetok. V ten utorok, keď tu boli okrem toho, že sa porozprávali a dozvedeli aj nové skutočnosti, prišli aj odovzdať výzvu a petíciu. Výzvu vláde a poslancom parlamentu. Sú tam aj definované konkrétny požiadavky. Ja si dovolím prečítať alebo pár z nich zacitovať. Žiadajú vás o „bezodkladné vydanie nehnuteľností v bývalom Vojenskom obvode Javorina všetkým vlastníkom s dokladom vlastníctva podľa pozemnoknižných vložiek platným k 31. 12. 1952 alebo iných relevantných dokumentov do 60 dní od prijatia tejto výzvy“. 60 dní už raz bolo v tom zákone, tieto neboli dodržané, tak aspoň na základe tejto výzvy by sme sa mohli pohnúť ďalej. „O bezvýhradnú a komplexnú obnovu užívacích práv k všetkým vydaným pozemkom, o zabezpečenie dedičského konania na trovy štátu ako pôvodcu daného stavu a o odškodnenie vlastníkov nehnuteľností ako ujmu za 65-ročné obmedzenie užívania svojho majetku.“ Dovolím si tiež pripomenúť, ako sa štát k týmto pozemkom vo vojenskom obvode dostal, resp. nedostal, pretože hovorí sa, že boli zoštátnené na základe zákona o zriadení vojenského obvodu. Ale týmto to ako keby pre ten štát končilo. Neboli urobené žiadne tie ďalšie kroky k nadobudnutiu tohto vlastníctva a sú o tom aj jasné dôkazy. Jedným z nich je napríklad to, že pozemky tí ľudia úplne normálne notársky si predeďovali. A toto sa naozaj dialo. Čiže notár úplne bez problémov pečiatkou potvrdil, že ich dedičstvo, že ich vlastníctvo nikdy nezaniklo. Takže, pani Matečná, pokiaľ ste sa dozvedeli o tomto stretnutí iba sprostredkovane a skreslene, mám tu aj celú tú výzvu. Určite sa k vám dostane. Prosím, pozrite si ju. Je to naozaj, je to naozaj krivda, ktorá sa stala týmto ľuďom alebo ich rodičom pred 65 rokmi. Oni nič viacej nechcú, iba aby sa táto krivda konečne odstránila. Títo ľudia sa chceli stretnúť aj s pánom Andrejom Dankom a odovzdať mu túto výzvu a petíciu, žiaľ, napriek prísľubu a napriek tomu, že dvakrát klopali pred jeho dverami, tak sa k nemu nedostali. Tak prosím, nepostavte sa k nim takto macošsky chrbtom ani vy. A ak máte pocit, že táto kauza, pretože naozaj sa jedná o kauzu Javorina, sa vás netýka, lebo ministerkou ste iba dva roky a nie 14, pretože naozaj už 14 rokov, a už som to povedal viackrát, ubehlo odvtedy, čo si títo ľudia uplatnili svoje nároky, tak sa mýlite. Pretože dnes je naozaj všetko pripravené, aby títo ľudia tie pozemky mali vydané. A keď to išlo v roku 1952, im to zobrať zo dňa na deň, tak to musí ísť aj v roku 2018. Vy ste ministerkou 758 dní. Pozemky ich v podstate mohli byť vydané 758-krát, ale im by úplne stačilo, aby sa to udialo jeden jedinýkrát. Takže aj v mene týchto ľudí, pre ktorých ste dodnes nič neurobili, aj kvôli nim vás budeme dnes odvolávať.